Diari Oficial de la Generalitat Valenciana


Sumari del DOGV 9999, del 04-12-2024 (2024/12287)

RESOLUCIÓ 1074/2024, de 14 de novembre de 2024, de la Direcció, per la qual es desistix del procediment convocat per a la provisió, pel sistema de lliure designació, del lloc de treball de naturalesa funcionarial número 10, cap de Servei de Prevenció (convocatòria LD 4/2024).
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9999

Data del DOGV
:   04-12-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/12681

CVE
:   CSXB-G-6410-00716

Data del document
:   14-11-2024

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Anàlisi jurídica

 Descriptors 

:   * Agència de Prevenció i Lluita contra el Frau i la Corrupció de la Comunitat Valenciana

Mitjançant la Resolució número 391 de 16 d'abril de 2024, de l'anterior director de l'Agència de Prevenció i Lluita contra el Frau i la Corrupció de la Comunitat Valenciana, es va convocar la provisió pel sistema de lliure designació, del lloc de treball de naturalesa funcionarial número 10, cap de Servei de Prevenció (convocatòria LD 4/2024).

Esta resolució va ser objecte de publicació en el *Diari Oficial de la Generalitat Valenciana*  número 9839, de data 30 d'abril de 2024.

Durant la tramitació del procediment corresponent, s'ha produït un canvi en l'estructura interna de l'Agència, per incorporació d'una nova Direcció.

A l’assenyalat, cal afegir que mitjançant Llei 3/2024, de 27 de juny, de la Generalitat, s'ha modificat la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, per la qual es crea esta Agència com una entitat adscrita a les Corts, amb personalitat jurídica pròpia i plena capacitat d'obrar per al compliment dels seus fins.

Després de la modificació assenyalada, l'article 29 de la llei establix en l’apartat 2 que, el personal funcionari al servei de l'Agència serà proveït, d'acord amb els principis d'igualtat, publicitat, mèrit i capacitat adequats a la funció encomanada, entre els funcionaris de les diferents administracions públiques, i està subjecte al que es disposa en la normativa específica de l'agència i la reguladora del personal de les Corts, incloent-hi l'equiparació retributiva.

Per la seua part, l'apartat 3 del mencionat article establix que la relació de llocs de treball serà elaborada i aprovada per l'agència.

Quant al que es disposa en l'article 29.2, la disposició transitòria quinta exigix, en l’apartat 2 que, prèviament, es determinen les equivalències que procedisquen, s'efectue la corresponent negociació col·lectiva, i s'assegure l'existència de consignació pressupostària adequada i suficient.

La Llei 4/2021, de 16 d'abril, de la funció pública valenciana, configura les relacions de llocs de treball com un instrument tècnic a través del qual l'administració pública organitza, racionalitza i ordena el seu personal per a una eficaç prestació del servei públic, regulant-la als seus articles 47 i següents.

Les necessitats detectades en relació amb l'estructura organitzativa de l'Agència motiven la pertinent adaptació d'un instrument tècnic d'ordenació del personal com és la relació de llocs de treball de qualsevol administració pública.

Així mateix, les necessitats detectades a l'efecte de garantir el major grau d'independència i objectivitat en l'exercici de les funcions per part del personal al servei de l'Agència, fan també necessària la modificació de la forma de provisió d'alguns dels llocs de manera que, progressivament, existisca un major nombre de llocs subjectes a provisió pel sistema de concurs, enfront del nombre actual de llocs subjectes a provisió pel sistema de lliure designació.

Allò assenyalat en els paràgrafs anteriors unit a les exigències, en relació amb el que es disposa en l'article 29.2, contemplades per la disposició transitòria quinta de la Llei 11/2016, de 28 de novembre, de la Generalitat, comporten la necessitat d'estudiar la configuració dels llocs contemplats en la RPT i la seua forma de provisió.

Les circumstàncies assenyalades i la necessitat d'evitar una gestió ineficaç i ineficient dels recursos mitjançant l'adopció de decisions relatives a la configuració dels llocs de treball de l'Agència sense procedir, prèviament, a efectuar un estudi global de la RPT, ocasionen la impossibilitat de resoldre el procediment de provisió del lloc citat.

L'article 93 de la Llei 39/2015, d'1 d'octubre, del procediment administratiu comú de les administracions públiques, preceptua que «En els procediments iniciats d'ofici, l'Administració podrà desistir, motivadament, en els supòsits i amb els requisits previstos en les lleis».

En primer lloc, quant a la motivació, que té el seu fonament en l'exigència legal per a esta Agència de servir amb objectivitat als interessos generals i l'eficiència i l'eficàcia que han d'orientar la seua actuació, s'ha d'entendre que, després d'haver-se convocat un procediment de provisió de lloc amb caràcter previ a l'elecció del nou director de l'Agència, es pot desistir de continuar amb este procediment si comporta la dificultat que, en un breu període de temps des del seu nomenament, adopte decisions sobre l'organització del personal de l'Agència, que puguen ocasionar una gestió poc eficaç i eficient dels recursos, per la qual cosa per este motiu s'estima procedent acordar el desistiment.

Quant a la possibilitat que el desistiment puga causar danys en les persones participants, s'ha d'assenyalar que els tribunals venen rebutjant la possibilitat que existisca un mal indemnitzable a favor dels aspirants en estos casos, en considerar que no són titulars de veritables drets lesionats. És a dir, en la confrontació d'interessos entre la mera expectativa dels aspirants en un procés de provisió de lloc i el servei a l'interés general que regix en les actuacions de l'Agència, ha de prevaldre este últim, per la qual cosa és possible acordar, de mode raonat, el desistiment del procediment en curs, amb fonament en l'exigència derivada del principi de legalitat i eficiència que ha de presidir la seua actuació.

Per tot això, en virtut de les funcions arreplegades en l'article 13.1.d) del Reglament de funcionament i règim interior de 27 de juny de 2019, de l'Agència (DOGV 8582, 02.07.2019),

RESOLC

*Primer*

Desistir del procediment convocat per a la provisió, pel sistema de lliure designació, del lloc de treball de naturalesa funcionarial número 10, cap de Servei de Prevenció (convocatòria LD 4/2024), pels motius assenyalats en la part expositiva d'esta resolució i, en conseqüència, declarar acabat este procediment sense perjuí de la potestat d'iniciar nou procediment en el seu moment amb la mateixa finalitat, una vegada finalitzat l'estudi de la modificació de la RPT de l'Agència.

*Segon*

Ordenar la publicació d'esta resolució en el *Diari Oficial de la Generalitat Valenciana*  i en el *Butlletí Oficial de les Corts Valencianes*.

Contra la present resolució, que posa fi a la via administrativa, es podrà interposar, potestativament, recurs de reposició, en el termini d'un mes, davant el director d'esta Agència, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i recurs contenciós administratiu, en el termini de dos mesos, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'establix en els articles 10.1.m) i 46 de la Llei 29/1998, de 13 de juliol, reguladora de la jurisdicció contenciosa administrativa, comptats des de l'endemà de la seua notificació. Tot això sense perjuí de qualsevol altre recurs o acció que estime procedent.

  

València, 14 de novembre de 2024

Eduardo Beut González

Director de l'Agència de Prevenció i Lluita contra el Frau i la Corrupció de la Comunitat Valenciana.